Njia za kuimarisha biashara

NJIA ZA KUIMARISHA BIASHARA 

Biashara ni mojawapo ya idara ambayo inachangia pakubwa katika maendeleo katika nchi yetu ya Kenya. Watu mbali mbali hushiriki katika biashara na hivyo basi kulipa ushuru na hata kujenga barabara pamoja na kutoa nafasi za ajira kwa wasio na kazi.

Kwanza ni kutoa elimu kwa wakenya. Serikali pamoja na watu wenye ufahamu mkubwa wa biashara wanaweza kutoa elimu kwa vijana na hata watu wazima hapa nchini. Elimu itakayotolewa izingatie mbinu za kuanzisha biashara, umuhimu wa biashara hiyo na mchango wa biashara nchini. Kwa hakika, wakenya wasio na ufahamu wa biashara wakipewa elimu wataweza kujitolea kufanya biashara mbalimbali kwani hata miongoni mwa watu wanaopewa elimu, kuna mmoja au wawili ambao wana  uwezo au nia ya kufungua biashara ila tu wanakosa ufahamu wa kibiashara.  

Pili, serikali, benki za humu nchini na hata wafadhili wanaweza kutoa mikopo kwa wafanyabiashara na wale ambao wana nia au uwezo wa kufanya biashara ila tu wanakosa pesa. Kwa kutoa mikopo kwa wafanyabiashara na watu walio na uwezo wa kufanya biashara, bila shaka biashara zitaimarika nchini. 

Pia, wekenya wakiungana na serikali kujenga barabara na kuimarisha njia za mawasiliano nchini, biashara bila shaka zitaimarika. Ujenzi wa barabara hurahishisha usafirishaji wa malighafi kutoka sehemu moja hadi viwandani na pia kusafirisha bidhaa kutoka viwandani hado sokoni. Kwa upande wa mawasiliano, itakuwa rahisi kwa mteja kuitisha bidhaa anazohitaji kutoka kwa muuzaji wa bidhaa hizo. 

Pia, nchi yetu ya Kenya na idara husika inatakikana kuunda ushirikiano mwema na nchi za nje ili pia wakenya waweze kuuza bidhaa zao huko kwenye nchi hizi. Nchi yetu ikiwapa wanabiashara nafasi za kuuza bidhaa zao ulaya, biashara itaweza kuimarika nchini. Bila kusahau, wanabiashara wakipewa uhuru wa kufungua biashara yoyote halali huku nchini, wakenya watuweza kujitolea zaidi kufanya biashara. 
Kwa kufanya haya, nchi yetu bila shaka itaimarika zaidi katika sekta ya biashara.